b'\n_START_ARTICLE_\nGranice kontrole\n_START_SECTION_\nRadnja\n_START_PARAGRAPH_\nAerodrom. Crnoputi Stranac sjedne za stol svojih poslodavaca. Jedan govori francuski a drugi prevodi za njega. Njegov zadatak je "oti\xc4\x87i u hotel i sresti violinu". Francuz mu doda da "svemir nema sredi\xc5\xa1te ni rubove, stvarnost je arbitrarna". Stranac odlazi u avion i stigne u Madrid. Tamo oti\xc4\x91e u jedan hotel i vje\xc5\xbeba Tai Chi Chuan. U muzeju umjetnosti ugleda sliku violine. Idu\xc4\x87i dan, sjedne u jedan otvoreni kafi\xc4\x87 i naru\xc4\x8di dva espressa. Tada sti\xc5\xbee \xc4\x8dovjek zvan Violina, sjedne kraj njega te mu pri\xc4\x8da kako "violina i drugi instrumenti pamte glazbu koja je svirana na njima". Tada mu daje kutiju \xc5\xa1ibica i oti\xc4\x91e. Stranac u kutiji pronalazi cedulju, pro\xc4\x8dita je te ju potom pojede. U muzeju vidi sliku gole \xc5\xbeene. Natrag u hotelskoj sobi, prona\xc4\x91e Golu \xc5\xbeenu koja ga nagovara da spava s njom, no on odbija._NEWLINE_U vlaku sretne japansku \xc5\xbeenu koja mu pri\xc4\x8da kako ju fasciniraju molekule. Idu\xc4\x87i dan ponovno sjedne u otvoreni kafi\xc4\x87 te kraj njega sjedne Plavokosa kaubojka koja mu ispri\xc4\x8da kako ju fasciniraju stari filmovi. "Najbolji filmovi su poput sna za koje ne zna\xc5\xa1 da li si imao", ka\xc5\xbee. Potom mu da kutiju \xc5\xa1ibica sa ceduljom i oti\xc4\x91e. Drugom prilikom, nai\xc4\x91e tako\xc4\x91er tajnoviti Gitara te mu pri\xc4\x8da o boemskom \xc5\xbeivotu. Potom mu da kutiju \xc5\xa1ibica sa ceduljom i oti\xc4\x91e. Hodaju\xc4\x87i ulicama, Stranac primjeti neke agente kako odvode Plavokosu kaubojku u jedan auto. U jednom gradu sretne Meksikanca, hipija koji mu ka\xc5\xbee kako se "predmeti koji se reflektiraju u zrcalu katkad \xc4\x8dine stvarnijim od originala". Napokon, jedna Arapkinja ga autom odveze do pustog mjesta gdje se nalazi strogo \xc4\x8duvana utvrda Amerikanca. Stranac se na\xc4\x91e u utvrdi. Na upit kako je u\xc5\xa1ao, odgovori mu: "Upotrijebio sam svoju ma\xc5\xa1tu". Amerikanac mu ka\xc5\xbee da su mu "droge, glazba, filmovi i boemski \xc5\xbeivot poremetili mozak" te da "eliminiranjem njega ne\xc4\x87e poremetiti mo\xc4\x87 kontrole". Stranac ga potom zadavi. Natrag u Madridu, Stranac po prvi put skine svoje sivo odijelo i preobu\xc4\x8de se. U muzeju vidi bijelo platno koje prekriva sliku. Potom iza\xc4\x91e van na ulicu.'